DOI: 10.14457/tu.the.2020.775
title: ความพร้อมของสถานศึกษาสังกัดสำนักงานเขตพื้นที่การศึกษาประถมศึกษาพระนครศรีอยุธยาต่อการส่งเสริมกิจกรรมทางกาย ภายใต้แผนการส่งเสริมกิจกรรมทางกาย พ.ศ. 2561-2573

description: ความพร้อมของสถานศึกษาสังกัดสำนักงานเขตพื้นที่การศึกษาประถมศึกษาพระนครศรีอยุธยาต่อการส่งเสริมกิจกรรมทางกาย ภายใต้แผนการส่งเสริมกิจกรรมทางกาย พ.ศ. 2561 - 2573 มีวัตถุประสงค์เพื่อศึกษาความพร้อม ปัจจัยที่ส่งผลต่อความพร้อม ปัญหา อุปสรรคและข้อจำกัดในการดำเนินงานส่งเสริมกิจกรรมทางกายของสถานศึกษาสังกัดสำนักงานเขตพื้นที่การศึกษาประถมศึกษาพระนครศรีอยุธยาต่อการส่งเสริมกิจกรรมทางกาย ภายใต้แผนการส่งเสริมกิจกรรมทางกาย พ.ศ. 2561 - 2573 เป็นการศึกษาแบบผสมผสาน โดยเก็บข้อมูลการวิจัยเชิงปริมาณร่วมกับเชิงคุณภาพ เก็บข้อมูลเชิงปริมาณในกลุ่มผู้อำนวยการสถานศึกษา สังกัดสำนักงานเขตพื้นที่การศึกษาประถมศึกษาพระนครศรีอยุธยา จำนวน 180 คน และการสัมภาษณ์เชิงลึกผู้อำนวยการสถานศึกษา จำนวน 10 คน เครื่องมือที่ใช้ คือ แบบสอบถามออนไลน์และแบบสัมภาษณ์กึ่งโครงสร้าง สถิติที่ใช้ในการวิเคราะห์ข้อมูล คือ ค่าความถี่ ร้อยละ ค่าเฉลี่ย ค่าเบี่ยงเบนมาตรฐานและสถิติถดถอยพหุคูณ ส่วนการสัมภาษณ์ใช้การวิเคราะห์เชิงเนื้อหาผลการวิจัยเชิงปริมาณพบว่า สถานศึกษาสังกัดสำนักงานเขตพื้นที่การศึกษาประถมศึกษาพระนครศรีอยุธยามีความพร้อมต่อการส่งเสริมกิจกรรมทางกาย ภายใต้แผนการส่งเสริมกิจกรรมทางกาย พ.ศ. 2561 - 2573 ภาพรวมอยู่ในระดับสูง ค่าเฉลี่ย 5.41 (S.D.= 1.07) โดยมีความพร้อมด้านระบบองค์การและนโยบาย อยู่ในระดับสูงมาก ค่าเฉลี่ย 6.19 (S.D.= 0.87) และค่าเฉลี่ย 5.94 (S.D.= 0.98) ตามลำดับ มีความพร้อมด้านทรัพยากรและการมีส่วนร่วมของชุมชน อยู่ในระดับปานกลาง ค่าเฉลี่ย 4.29 (S.D.= 1.28) และค่าเฉลี่ย 4.48 (S.D.= 1.35) ตามลำดับ เมื่อเปรียบเทียบค่าเฉลี่ยทั้งหมด พบว่า มีความพร้อมด้านระบบองค์การมากที่สุด มีความพร้อมด้านทรัพยากรน้อยที่สุด และพบว่าปัจจัยส่วนบุคคลที่ส่งผลต่อความพร้อม คือ ระดับการศึกษา สาขาวิชาที่สำเร็จการศึกษาและระยะเวลาในการปฏิบัติงาน อย่างมีนัยสำคัญทางสถิติที่ระดับ 0.05 มีความสัมพันธ์ในทิศทางเดียวกันกับตัวแปรร่วมทำนาย ระดับสูง (R= 0.77) มี โดยปัจจัยส่วนบุคคลทั้ง 3 ตัวดังกล่าว สามารถร่วมทำนายความพร้อมได้ร้อยละ 59.00 (R2= 0.59) มีความคลาดเคลื่อนมาตรฐานของการพยากรณ์อยู่ที่ SEEST = 11.35 และเมื่อเทียบกันระหว่างปัจจัยส่วนบุคคล พบว่า ตัวแปรระดับการศึกษา (ปริญญาเอก) ส่งผลต่อความพร้อมมากที่สุด (ค่า Beta 0.44) และพบว่า ปัจจัยสนับสนุนที่ส่งผลต่อความพร้อมของสถานศึกษา คือ ความรู้ ภาวะผู้นำและการเปิดรับข้อมูลข่าวสาร อย่างมีนัยสำคัญทางสถิติที่ระดับ 0.05 ซึ่งมีความสัมพันธ์ในทิศทางเดียวกันกับตัวแปรร่วมทำนาย ระดับสูง (R= 0.82) โดยปัจจัยสนับสนุนทั้ง 3 ตัวดังกล่าว สามารถร่วมพยากรณ์ความพร้อมได้ร้อยละ 67.00 (R2= 0.67) มีความคลาดเคลื่อนมาตรฐานของการพยากรณ์อยู่ที่ SEEST = 9.84 เมื่อเปรียบเทียบกันระหว่างปัจจัยสนับสนุน พบว่า ความรู้ ส่งผลต่อความพร้อมมากที่สุด (ค่า Beta 0.46) ผลการศึกษาเชิงคุณภาพ พบว่า ปัจจัยที่ส่งผลต่อความพร้อม ประกอบด้วย ด้านระดับการศึกษา สาขาวิชาที่สำเร็จการศึกษา ระยะเวลาที่ปฏิบัติงาน ด้านความรู้ ภาวะผู้นำ การเปิดรับข้อมูลข่าวสาร เช่นเดียวกับการศึกษาเชิงปริมาณ โดยมีปัจจัยเพิ่มเติม ด้านนโยบายจากหน่วยงานต้นสังกัด จะส่งผลให้สถานศึกษามีความพร้อมเพิ่มขึ้น ส่วนปัญหาอุปสรรคและข้อจำกัด พบว่า ขาดแคลนงบประมาณ รองลงมาคือ สภาพแวดล้อมไม่เอื้อต่อการมีกิจกรรมทางกายจากผลการศึกษาได้มีข้อเสนอแนะเชิงนโยบาย คือ สถานศึกษาควรดำเนินการแสวงหาความร่วมมือให้หน่วยงานที่เกี่ยวข้องเข้ามามีส่วนร่วมในการขับเคลื่อนแผนการส่งเสริมกิจกรรมทางกายในสถานศึกษามากขึ้น ให้ความสำคัญต่อการพัฒนาศักยภาพบุคลากรให้มีความรู้ ในการดำเนินงานและการประสานแหล่งทุน ควรสร้างกระแสกิจกรรมทางกายในสถานศึกษาและให้ความสำคัญผู้นำองค์การ เนื่องจากเป็นผู้ที่มีอำนาจตัดสินใจและบริหารจัดการทรัพยากรให้พร้อมต่อการส่งเสริมกิจกรรมทางกาย